CELEX: C2005/143/42
Language: sl
Date: 2005-06-11 00:00:00
Title: Zadeva C-162/05 P: Pritožba družbe Entorn, Societat Limitada Enginyeria i Serveis zoper sodbo Sodišča prve stopnje Evropskih skupnosti (drugi senat) z dne 18. januarja 2005 v zadevi T-141/01, Entorn, Societat Limitada Enginyeria i Serveis proti Komisiji Evropskih skupnosti, vložena dne 8. aprila 2005

11.6.2005   
            
            
               SL
            
            
               Uradni list Evropske unije
            
            
               C 143/27
            
         Pritožba družbe Entorn, Societat Limitada Enginyeria i Serveis zoper sodbo Sodišča prve stopnje Evropskih skupnosti (drugi senat) z dne 18. januarja 2005 v zadevi T-141/01, Entorn, Societat Limitada Enginyeria i Serveis proti Komisiji Evropskih skupnosti, vložena dne 8. aprila 2005
   (Zadeva C-162/05 P)
   (2005/C 143/42)
   Jezik postopka: španščina
   Družba Entorn, Societat Limitada Enginyeria i Serveis, je dne 8. aprila 2005 pred Sodiščem Evropskih skupnosti vložila pritožbo zoper sodbo Sodišča prve stopnje Evropskih skupnosti (drugi senat) z dne 18. januarja 2005 v zadevi T-141/01, Entorn, Societat Limitada Enginyeria i Serveis proti Komisiji Evropskih skupnosti.
   Pritožnik Sodišču predlaga, naj:
   
               1.
            
            
               ugotovi utemeljenost pritožbenih razlogov, ki jih pritožnik navaja v pritožbi, in v celoti razveljavi sodbo z dne 18. januarja 2005 (zadeva T-141/01), s katero je Sodišče prve stopnje zavrnilo ničnostno tožbo zoper Odločbo Komisije K(1999)534 z dne 4. marca 1999;
            
         
               2.
            
            
               Komisiji naloži plačilo stroškov.
            
         Pritožbeni razlogi in bistvene trditve
   V utemeljitev svoje pritožbe tožeča stranka navaja tri pritožbene razloge:
   
               1.
            
            
               Kršitev postopka, kolikor je Sodišče prve stopnje zavrnilo nekatere dokazne predloge tožeče stranke — ki naj bi bili v okoliščinah primera odločilni — ne da bi tožeči stranki dovolili ali omogočili, da bi na Sodišču prve stopnje predlagala odpravo te kršitve, kar je huje škodilo njenim interesom in ji onemogočilo primerno izvrševanje njenih pravic do obrambe — točke 132 do 138 sodbe.
            
         
               2.
            
            
               Kršitev splošnega načela domneve nedolžnosti. Zaradi presoje, ocene in razlage dejstev, ki so bile očitno zmotne in nekajkrat tudi neutemeljene, je namreč Sodišče prve stopnje z obrazložitvijo svoje sodbe očitno kršilo splošno načelo domneve nedolžnosti, ki velja za vsakogar dokler njegova krivda v okviru kazenskega postopka ni ugotovljena s pravnomočno sodbo.
            
         
               3.
            
            
               Zmotno pravno kvalifikacijo, kolikor je Sodišče prve stopnje tožeči stranki nepravilno naložilo obveznost povračila pomoči, dodeljene projektu Zumaque, v skladu s členom 24 Uredbe (ES) št. 4253/88 in odločbo o ukinitvi. Sodišče prve stopnje je s tem, ko je družbo Entorn, Societat Limitada Enginyeria i Serveis — tožečo stranko — določilo kot subjekt, dolžan povračila prejetih pomoči v skladu z Odločbo Komisije K(1999)534 z dne 4. marca 1999, zmotno uporabilo pravo.